SKRIFTLIG FORESPØRGSEL P-3398/02

af Carlos Ripoll y Martínez de Bedoya (PPE-DE) til Kommissionen

(22. november 2002)

Om: Prestige's forlis ud for Galiciens kyst

Onsdag den 13. november havarerede tankskibet Prestige, som befandt sig på ruten Letland-Gibraltar, tilsyneladende på grund af en læk fremkaldt af den storm, der rasede i området ud for Kap Finisterre, hvad der bragte fartøjets stabilitet i fare. Dette tvang de spanske myndigheder til at iværksætte nødplanerne i forbindelse med skibsforlis, og på denne måde undgik man en miljøkatastrofe med uberegnelige konsekvenser, som langt ville overstige de faktiske.

Af de tilgængelige oplysninger fremgår, at Prestige havde undergået en obligatorisk inspektion i Rotterdam i 1999, hvor der blev konstateret uregelmæssigheder, og at der i øvrigt ikke foreligger oplysninger om, at der efter dette tidspunkt har fundet yderligere inspektioner sted, selv om fartøjet har lagt til i havne i EU.

Mener Kommissionen, at nogen myndighed eller noget organ har forsømt sine forpligtelser til at inspicere og kontrollere denne type fartøjer?

Svar afgivet på Kommissionens vegne af Loyola de Palacio

(16. januar 2003)

Som det ærede medlem anfører, medførte forliset af olietankeren Prestige, som førte Bahamas flag, ved Galiciens kyst en større økologisk katastrofe.

Den 13. oktober 2002 under storm bad olietankskibet Prestige på vej fra Letland til Singapore om hjælp efter en stor læk på skroget på styrbordssiden. Besætningsmedlemmerne meddelte, at fartøjet havde fået slagside efter at man havde hørt en voldsom støj, som om tankskibet havde ramt noget, der flød på overfladen. Det er stadig vanskeligt nøjagtig at fastslå en nøjagtige årsag til ulykken.

Prestige blev sidste gang underkastet kontrol i henhold til bestemmelserne om havnestatskontrol i september 1999 i Rotterdam. Denne inspektion viste mindre uregelmæssigheder, som blev afhjulpet før afsejling.

Herefter har skibet så godt som ikke anløbet havne i EU undtagen Kalamata og Gibraltar under sin sidste rejse til Østersøen. Den har også anløbet havne i Letland og i Rusland. Der er dog ikke blevet foretaget nye inspektioner hverken i henhold til Paris-memorandummet eller i henhold til direktiv 95/21/EF om havnestatskontrol(1).

Kommissionen har skrevet til de kompetente myndigheder i disse stater for at forhøre sig om, hvorfor der ikke er blevet foretaget kontrol af fartøjet i havne under deres jurisdiktion.

Kommissionen minder under alle omstændigheder i sin meddelelse af 3. december 2002 medlemsstaterne om deres forpligtelser, hvad angår kontrol. Den anmoder dem om at ansætte et tilstrækkeligt antal inspektører til at kunne kontrollere mindst 25 % af skibene, således som de gældende bestemmelser fastsætter. Samtidig opfordrer den dem til at sikre et tilstrækkeligt antal inspektioner i alle havne og opankringpladser for at sikre, at disse ikke bliver bekvemmelighedshavne. Den har til hensigt at fremsætte forslag i denne forbindelse.

Kommissionen er særdeles årvågen, når det drejer sig om at overholde niveauet på 25 %. Der er allerede blevet iværksat to procedurer mod Frankrig og Irland vedrørende manglende overholdelse af forpligtelserne.

(1) Rådets direktiv 95/21/EF af 19. juni 1995 om håndhævelse over for skibe, der anløber Fællesskabets havne og sejler i farvande under medlemsstaternes jurisdiktion af internationale standarder for skibes sikkerhed, for forureningsforebyggelse samt for leve- og arbejdsvilkår om bord (havnestatskontrol), EFT L 157 af 7.7.1995.